ปัจจัยความเสี่ยง

1.1 ความเสี่ยงจากความผันผวนของตลาดหลักทรัพย์ฯ

ผลการดำเนินงานของธุรกิจหลักทรัพย์ขึ้นอยู่กับหลายปัจจัย รวมถึงเศรษฐกิจมหภาค
สภาวะของตลาดการเงินและความเชื่อมั่นของนักลงทุน
ซึ่งหากเกิดความผันผวนของเศรษฐกิจและตลาดทุน
จะส่งผลกระทบต่อมูลค่าการซื้อขายหลักทรัพย์และรายได้ค่านายหน้าการซื้อขายหลักทรัพย์ซึ่งเป็นรายได้หลักของบริษัทฯ
โดยบริษัทฯ มีรายได้ค่านายหน้าซื้อขายหลักทรัพย์จำนวน 147.4 ล้านบาท ในปี 2550 และ 145.8
ล้านบาท ในปี 2551 คิดเป็นร้อยละ 68.9 และร้อยละ 92.7 ของรายได้รวมในปี 2550 และ
2551

อย่างไรก็ตาม บริษัทฯ ได้มีนโยบายในการลดความเสี่ยงดังกล่าว โดยบริษัทฯ
มีการควบคุมต้นทุนการดำเนินงานของบริษัทฯ ให้อยู่ในระดับที่เหมาะสม
และสามารถแข่งขันกับบริษัทหลักทรัพย์อื่นได้ นอกจากนี้ บริษัทฯ
ยังมีความหลากหลายในการให้บริการ ได้แก่
ธุรกิจวาณิชธนกิจในการเป็นที่ปรึกษาทางการเงินเพื่อการดำเนินการทางการเงินประเภทต่างๆ เช่น
การออกและเสนอขายหลักทรัพย์ การควบรวมกิจการ การเข้าครอบงำกิจการ
การปรับปรุงโครงสร้างทางการเงิน การศึกษาความเป็นไปได้ของโครงการ
การประเมินมูลค่ากิจการ เป็นต้น รวมทั้งบริษัทฯ ยังให้บริการเป็นตัวแทนซื้อขายตราสารหนี้
เป็นตัวแทนซื้อ/ขายคืนหน่วยลงทุน (Selling Agent Service)
และเป็นตัวแทนซื้อขายสัญญาซื้อขายล่วงหน้าอีกด้วย ดังนั้นหากเกิดภาวะซบเซาของตลาดหลักทรัพย์ฯ
บริษัทฯ ก็ยังสามารถให้บริการดังกล่าวในการสร้างรายได้ให้แก่บริษัทฯ อีกทางหนึ่ง

1.2 ความเสี่ยงจากการแข่งขันในธุรกิจหลักทรัพย์

ธุรกิจหลักทรัพย์เป็นธุรกิจที่มีการแข่งขันภายในอุตสาหกรรมค่อนข้างสูง
เนื่องจากมีลักษณะการให้บริการที่เหมือนกัน
โดยเฉพาะการให้บริการในด้านการเป็นตัวแทนนายหน้าซื้อขายหลักทรัพย์ซึ่งมีจำนวนผู้ให้บริการที่เปิดดำเนินงานสูงถึง
38 ราย อย่างไรก็ตาม สำนักงาน ก.ล.ต. และ ตลาดหลักทรัพย์ฯ
ได้ขยายระยะเวลาการกำหนดเงื่อนไขสำหรับการซื้อขายหลักทรัพย์ผ่านอินเตอร์เน็ตที่คิดค่าธรรมเนียมในอัตราไม่ต่ำกว่าร้อยละ
0.15 ของจำนวนเงินที่ซื้อขาย หรือเท่ากับร้อยละ 60 ของอัตราค่าธรรมเนียมการซื้อขายทั่วไป
โดยต้องซื้อขายผ่านบัญชี Cash Balance หรือ บัญชี Credit Balance
ส่วนลูกค้าไม่ได้ซื้อขายผ่านบัญชี Cash Balance หรือบัญชี Credit Balance
ให้คิดค่าธรรมเนียมไม่ต่ำกว่าร้อยละ 0.20 ของจำนวนเงินที่ซื้อขาย (หรือเท่ากับร้อยละ 80
ของอัตราค่าธรรมเนียมการซื้อขายทั่วไป) มีผลบังคับใช้ตั้งแต่วันที่ 1 มกราคม 2552 จนถึงวันที่ 31
ธันวาคม 2554 ทำให้การแข่งขันในด้านการบริการเพิ่มขึ้นในธุรกิจหลักทรัพย์

เพื่อรองรับผลกระทบจากการแข่งขัน บริษัทฯ ได้เน้นการให้บริการที่มีคุณภาพและสร้างสรรค์ (The
Innovative Premium Broker) ในด้านต่างๆ เพื่อสร้างความแตกต่างจากคู่แข่ง เช่น
งานวิเคราะห์หลักทรัพย์ที่มีคุณภาพซึ่งครอบคลุมถึง 102 หลักทรัพย์ ด้วยรูปแบบการนำเสนอใหม่ๆ
โดยพิจารณาได้จากการที่บริษัทฯ
ได้รับความไว้วางใจจากลูกค้าสถาบันจึงสามารถสะท้อนได้ถึงการให้บริการที่มีคุณภาพของบริษัทฯ
เนื่องจากการที่ลูกค้าสถาบันจะใช้บริการจากบริษัทหลักทรัพย์ใดต้องพิจารณาจากปัจจัยต่างๆ
ของบริษัทหลักทรัพย์นั้นๆ อย่างละเอียด ไม่ว่าจะเป็น คุณภาพงานวิจัย ความรวดเร็ว
และความถูกต้องในการให้บริการ นอกจากนี้
การเข้าร่วมเป็นผู้จัดจำหน่ายหลักทรัพย์ที่เสนอขายต่อประชาชนทั่วไปเป็นครั้งแรก (IPO)
ส่งผลให้ลูกค้าได้รับหุ้นใหม่ที่เสนอขายอย่างสม่ำเสมอ ทำให้บริษัทฯ
สามารถรักษาและเพิ่มฐานลูกค้าอีกทางหนึ่งด้วย

1.3 ความเสี่ยงจากการพึ่งพิงลูกค้ารายใหญ่หรือน้อยราย

ในปี 2550 และ 2551 มูลค่าการซื้อขายหลักทรัพย์ของลูกค้ารายใหญ่ 10 อันดับแรกของบริษัทฯ
เท่ากับ 28,161.24 ล้านบาท และ 28,549.05 ล้านบาท หรือคิดเป็นสัดส่วนร้อยละ 45.3
และร้อยละ 45.8 ของมูลค่าการซื้อขายหลักทรัพย์รวมของบริษัทฯ ตามลำดับ ดังนั้น หากบริษัทฯ
สูญเสียลูกค้ากลุ่มดังกล่าวไป
อาจส่งผลกระทบต่อรายได้ค่าธรรมเนียมนายหน้าซื้อขายหลักทรัพย์ของบริษัทฯ ได้

บริษัทฯ
ได้ตระหนักถึงผลกระทบดังกล่าวที่อาจจะเกิดขึ้นจึงมีแนวทางในการรองรับความเสี่ยงโดยพยายามขยายฐานลูกค้ารายย่อย
และลูกค้าสถาบันทั้งในและต่างประเทศให้มีจำนวนมากขึ้น
โดยจำนวนลูกค้ารายย่อยที่เปิดบัญชีซื้อขายหลักทรัพย์ ณ สิ้นปี 2549 จำนวน 4,701 บัญชี ณ สิ้นปี
2550 จำนวน 4,538 บัญชี และ ณ สิ้นปี 2551 จำนวน 5,871 บัญชี นอกจากนี้ บริษัทฯ
ยังพยายามขยายฐานลูกค้าสถาบันใหม่ทั้งในและต่างประเทศอย่างต่อเนื่อง

1.4 ความเสี่ยงจากการจัดจำหน่ายและรับประกันการจำหน่ายหลักทรัพย์

แม้ว่าการจัดจำหน่ายและรับประกันการจำหน่ายหลักทรัพย์สามารถสร้างรายได้ให้แก่บริษัทฯ
และเป็นปัจจัยหนึ่งในการรักษาและขยายฐานลูกค้าของบริษัทฯ แต่บริษัทฯ มีความเสี่ยงหากบริษัทฯ
ในฐานะผู้รับประกันการจำหน่ายไม่สามารถจำหน่ายหลักทรัพย์ได้หมดตามที่รับประกันไว้ บริษัทฯ
จะต้องรับหลักทรัพย์ที่เหลือจากการจำหน่ายเข้าไว้ในพอร์ตการลงทุนของบริษัทฯ อันอาจทำให้บริษัทฯ
ต้องรับรู้ผลขาดทุนหากราคาของหลักทรัพย์ดังกล่าวภายหลังที่เข้าซื้อขายในตลาดหลักทรัพย์ฯแล้วลดลงต่ำกว่าราคาที่รับประกันการจำหน่าย
นอกจากนี้ ยังส่งผลกระทบต่อสภาพคล่องของบริษัทฯ อีกด้วย
ความเสี่ยงที่เกิดขึ้นนี้อาจเป็นผลมาจากปัจจัยต่างๆ เช่น
การกำหนดราคาขายหลักทรัพย์ที่ไม่เหมาะสมกับความต้องการของนักลงทุน
และความไม่แน่นอนในตลาดเงินและตลาดทุน เป็นต้น

เพื่อรองรับความเสี่ยงที่อาจเกิดขึ้น บริษัทฯ
จะทำการวิเคราะห์ถึงราคาที่เหมาะสมของหลักทรัพย์ที่จะจำหน่าย
ตรวจสอบข้อมูลและความน่าสนใจของบริษัทที่เสนอขายหลักทรัพย์อย่างรอบคอบ
พิจารณาถึงความต้องการของลูกค้าในหลักทรัพย์ที่จะจำหน่าย
และสภาวะของตลาดเงินและตลาดหลักทรัพย์ฯ โดยก่อนการรับประกันการจำหน่ายหลักทรัพย์นั้น
คณะกรรมการบริหารของบริษัทฯ จะเป็นผู้ประเมินความเสี่ยงในการอนุมัติการรับประกันการจำหน่าย
ทำให้การดำเนินงานที่ผ่านมาของบริษัทฯ
ไม่เคยประสบกับปัญหาอันสืบเนื่องมาจากความเสี่ยงจากการจัดจำหน่ายและรับประกันการจำหน่ายหลักทรัพย์
นอกจากนี้ บริษัทฯ มีการดำรงเงินกองทุนสภาพคล่องสุทธิ (Net Capital Rule: NCR)
ในอัตราที่สูงเกินกว่าเกณฑ์ที่สำนักงาน ก.ล.ต. ซึ่งกำหนดที่ร้อยละ 7.0 มาโดยตลอด โดย ณ 31
ธันวาคม 2551 บริษัทฯ มีอัตราส่วนเงินกองทุนสภาพคล่องสุทธิร้อยละ 329.88 ลดลงจาก 31
ธันวาคม 2550 ที่มีอัตราส่วนเงินกองทุนสภาพคล่องสุทธิร้อยละ 473.08

1.5 ความเสี่ยงจากการผิดนัดชำระเงินของลูกค้าและหนี้สูญ

ในปี 2551 บริษัทฯ
มีลูกค้าที่มีการซื้อขายหลักทรัพย์ในลักษณะหักกลบค่าซื้อขายหลักทรัพย์เดียวกันในวันเดียวกัน (“Net
Settlement”) ร้อยละ 19.1 ของมูลค่าการซื้อขายหลักทรัพย์ของบริษัทฯ ซึ่งทำให้บริษัทฯ
อาจมีความเสี่ยงสูงหากลูกค้าผิดนัดชำระเงิน โดยเฉพาะอย่างยิ่งในภาวะที่ตลาดหลักทรัพย์ฯ
มีความผันผวนสูง

บริษัทฯ ได้ลดความเสี่ยงจากการผิดนัดชำระราคา โดยได้พิจารณาคัดเลือกลูกค้าที่มีคุณภาพ
มีฐานะทางการเงินที่มั่นคง พร้อมกันนี้
ได้มีการกำหนดหลักเกณฑ์การพิจารณาวงเงินซื้อขายหลักทรัพย์ให้เป็นตามเกณฑ์ของสมาคมบริษัทหลักทรัพย์
อีกทั้งยังมีการดำเนินการพิจารณาทบทวนวงเงินซื้อขายหลักทรัพย์ให้เหมาะสมกับฐานะการเงินของลูกค้า
กรณีลูกค้ามีการผิดนัดชำระราคา โดยบริษัทฯ จะมีขั้นตอนในการดำเนินการอย่างมีประสิทธิภาพ
ซึ่งโดยส่วนใหญ่แล้วลูกค้าจะมีหลักทรัพย์ในบัญชี ทำให้บริษัทฯ
สามารถบังคับขายหลักทรัพย์เพื่อการชำระหนี้ของลูกค้าได้ทันที
ประกอบกับการที่ตลาดหลักทรัพย์ได้กำหนดให้ลูกค้ารายย่อยทุกรายต้องวางหลักประกันสำหรับการซื้อขายหลักทรัพย์ในบัญชีเงินสดเพิ่มขึ้นจากอัตราไม่ต่ำกว่าร้อยละ
10 เป็นอัตราไม่ต่ำกว่าร้อยละ 15 ของวงเงินซื้อขายหลักทรัพย์ ซึ่งมีผลบังคับใช้ตั้งแต่วันที่ 1
มิถุนายน 2551 เป็นต้นไป

นอกจากนี้ บริษัทฯ ยังได้มีบริการให้กู้ยืมเงินเพื่อซื้อหลักทรัพย์แก่ลูกค้าเพิ่มมากขึ้น อย่างไรก็ตาม
บริษัทฯ มีหลักเกณฑ์ในการพิจารณาอนุมัติวงเงินและการควบคุมติดตามอย่างเคร่งครัดและรัดกุม
โดยบริษัทฯ จะมีการกำหนดรายชื่อหลักทรัพย์ และอัตรามาร์จิ้นเริ่มต้น (Initial Margin Rate)
และมีการทบทวนรายชื่อหลักทรัพย์อย่างสม่ำเสมอ อีกทั้งบริษัทฯ
มีการควบคุมให้ลูกค้าวางหลักประกันไว้ในบัญชีมาร์จิ้น
และหากทรัพย์สินของลูกค้ามีมูลค่าลดลงต่ำกว่าอัตรามาร์จิ้นขั้นต่ำ บริษัทฯ
จะดำเนินการเรียกหลักประกันเพิ่มหรือบังคับขาย แล้วแต่กรณี

ทั้งนี้ ณ 31 ธันวาคม 2551 บริษัทฯ มียอดลูกหนี้ธุรกิจหลักทรัพย์และดอกเบี้ยค้างรับรวมเท่ากับ
317.8 ล้านบาท โดยมีมูลหนี้จัดชั้นต่ำกว่ามาตรฐานจำนวน 0.8 ล้านบาท
และมูลหนี้จัดชั้นสงสัยจะสูญจำนวน 69.4 ล้านบาท ซึ่งเป็นสัดส่วนร้อยละ 0.25 และร้อยละ 21.84
ของยอดลูกหนี้ธุรกิจหลักทรัพย์และดอกเบี้ยค้างรับรวม ตามลำดับ โดยบริษัทฯ
ได้ตั้งสำรองมูลหนี้จัดชั้นสงสัยจะสูญไว้แล้วเต็มจำนวน ปัจจุบันบริษัทฯ
อยู่ระหว่างการดำเนินคดีกับลูกหนี้รายที่ถูกจัดชั้นสงสัยจะสูญดังกล่าว โดยบริษัทฯ
มีนโยบายจะตัดหนี้สูญต่อเมื่อคดีดังกล่าวถึงที่สุดแล้ว และลูกหนี้ไม่สามารถชำระหนี้ดังกล่าวได้

1.6 ความเสี่ยงทางด้านบุคลากร

บุคลากรถือเป็นปัจจัยสำคัญในการประกอบธุรกิจหลักทรัพย์ซึ่งเป็นธุรกิจการให้บริการ
โดยเฉพาะบุคลากรด้านการตลาด วาณิชธนกิจ และวิเคราะห์หลักทรัพย์
ซึ่งถือว่าเป็นวิชาชีพที่ใช้ความรู้ความชำนาญเฉพาะด้านและเป็นที่ต้องการของตลาดแรงงานเป็นอย่างมาก
ทั้งนี้การโยกย้ายบุคลากรดังกล่าว อาจส่งผลต่อความต่อเนื่องของการดำเนินงาน
และผลการดำเนินงานของบริษัทฯ ได้

เพื่อเป็นการลดความเสี่ยงและผลกระทบที่อาจเกิดขึ้นกับธุรกิจ อันเนื่องมาจากการโยกย้ายบุคลากร
บริษัทฯ
จึงมีนโยบายในการพัฒนาและเพิ่มพูนความรู้ความสามารถของพนักงานในทุกระดับและสายงานเพื่อให้สามารถทำงานทดแทนกันได้ในกรณีที่มีการโยกย้ายบุคลากร
นอกจากนี้ การที่ตลาดหลักทรัพย์ฯ ได้กำหนดมาตรการ
เพื่อควบคุมอัตราผลตอบแทนขั้นสูงสำหรับเจ้าหน้าที่การตลาด
ถือเป็นอีกปัจจัยหนึ่งที่ช่วยลดความรุนแรงของปัญหาการโยกย้ายเจ้าหน้าที่การตลาดได้อย่างมีประสิทธิภาพอีกทั้งบริษัทฯ
ยังมีมาตรการจูงใจพนักงานด้วยการให้ผลตอบแทนที่เหมาะสมและสอดคล้องกับสภาวะตลาดในรูปแบบต่าง
ๆ เช่น เงินเดือน โบนัส สวัสดิการ การให้สิทธิซื้อหลักทรัพย์ของบริษัทฯ เป็นต้น
รวมไปจนถึงการดูแลที่ดีจากคณะผู้บริหารของบริษัทฯ
ที่ให้ความใส่ใจในการปรับปรุงสภาพแวดล้อมในการทำงานให้ทันสมัย
และมีคุณภาพชีวิตที่ดีในการทำงาน
ทั้งยังมีนโยบายมุ่งเน้นการเสริมสร้างความผูกพันของบุคลากรภายในองค์กร
สนับสนุนการทำงานร่วมกันเป็นทีมงานที่ดี
พร้อมกับมีแผนในการพัฒนาบุคลากรเพื่อให้เกิดการพัฒนาขีดความสามารถในการทำงาน
และเกิดความก้าวหน้าในอาชีพอย่างมั่นคง

1.7 ความเสี่ยงจากการขัดข้องของระบบคอมพิวเตอร์

ระบบคอมพิวเตอร์เป็นปัจจัยที่สำคัญอีกปัจจัยหนึ่งในการประกอบธุรกิจ
ซึ่งการขัดข้องหรือความผิดพลาดของระบบดังกล่าวจะส่งผลกระทบโดยตรงต่อการดำเนินงานและความน่าเชื่อถือของบริษัทฯ
ปัจจุบันบริษัทฯ ได้ใช้ระบบซอฟต์แวร์ Intelligent Integrated Brokerage Application
(IIBS) สำหรับธุรกิจนายหน้าซื้อขายหลักทรัพย์ ซึ่งเป็นระบบคอมพิวเตอร์หลักที่ใช้ในธุรกิจหลักทรัพย์
โดยระบบ IIBS ประกอบด้วยส่วนสำคัญได้แก่ ส่วนระบบ Front Office Integrated System
(IFIS) ซึ่งเป็นระบบซื้อขายหลักทรัพย์แบบเรียลไทม์ (Real Time) รวมถึงระบบ iVIP
ซึ่งเป็นระบบที่รองรับสำหรับลูกค้า VIP โดยลูกค้าสามารถดูข้อมูลแบบ Real Time จากที่บ้าน
และระบบ iTrade
ที่ทำให้ลูกค้าสามารถส่งคำสั่งซื้อขายหลักทรัพย์ได้โดยการเชื่อมต่อผ่านระบบอินเตอร์เน็ต
และอีกส่วนเป็นระบบ Securities Back-Office Automation System (SBA)
ซึ่งเป็นระบบเกี่ยวกับการชำระราคาซื้อขายหลักทรัพย์ระหว่างลูกค้าและศูนย์รับฝากหลักทรัพย์
รวมทั้งประมวลผลและจัดการระบบข้อมูลต่างๆ เช่น วงเงินเครดิตของลูกค้า
รายงานอัตราส่วนเงินกองทุนสภาพคล่องสุทธิ เป็นต้น และยังมีระบบ Integrated Business
Solution (IBS) ซึ่งเป็นระบบบริหารจัดการด้านบัญชีและการเงินที่มีประสิทธิภาพ
นอกจากระบบงานด้านหลักทรัพย์แล้วบริษัทฯ ยังมีระบบงาน ด้านอนุพันธ์ โดยใช้ระบบ Front
Office Integrated Derivatives System (IFISD) และ BSB-Derivatives System
ซึ่งเป็นระบบการซื้อขาย Derivatives แบบเรียลไทม์
และระบบการประมวลผลจัดการข้อมูลทางด้าน Back Office

บริษัทฯ ได้เล็งเห็นถึงความสำคัญของระบบคอมพิวเตอร์
จึงมีการปรับปรุงและเพิ่มประสิทธิภาพของระบบอย่างต่อเนื่อง
โดยได้เพิ่มประสิทธิภาพในการประมวลผลให้รวดเร็วมากยิ่งขึ้นและรองรับข้อมูลได้มากขึ้น
อีกทั้งยังเพิ่มระบบการสำรองในทุกด้านไม่ว่าจะเป็นการสำรองข้อมูล ระบบไฟฟ้า
ระบบเครือข่ายให้มีความปลอดภัยมากยิ่งขึ้นด้วย โดยนอกจากระบบสำรองข้อมูลที่สำนักงานใหญ่แล้ว
บริษัทฯ ได้จัดตั้งศูนย์สำรองข้อมูลที่สำนักแลนด์มาร์ค
ซึ่งจะสามารถใช้งานแทนระบบคอมพิวเตอร์ด้านหลักทรัพย์
ทุกระบบได้ทันทีในกรณีที่ระบบที่สำนักงานใหญ่ขัดข้อง ทั้งนี้ หากพิจารณาในแง่อัตรา Utilization
rate ระบบคอมพิวเตอร์ของบริษัทฯ มีการใช้งานอยู่ในระดับเพียงร้อยละ 40-50 ในปัจจุบัน
(ภายใต้ระดับการซื้อขายเฉลี่ยประมาณวันละ 40,000 – 50,000 ล้านบาท)
ซึ่งยังสามารถประมวลผลและรองรับข้อมูลได้อีกเป็นจำนวนมาก และระบบงานด้าน Derivatives
บริษัทฯได้จัดให้มีเครื่องสำรองโดยใช้ระบบ Click Trade ของ TFEX เป็นระบบสำรอง
ซึ่งสามารถใช้งานได้หากระบบ Derivatives หลักมีปัญหา
สำหรับนโยบายการควบคุมปฏิบัติงานและการรักษาความปลอดภัยด้านเทคโนโลยีสารสนเทศ บริษัทฯ
ได้ปฏิบัติตามกฎเกณฑ์ของสำนักงาน ก.ล.ต. โดยเคร่งครัด

ในส่วนของสาขาต่างจังหวัด บริษัทฯ ได้ติดตั้งระบบคอมพิวเตอร์สำหรับสาขาและเช่าวงจร Leased
Line เป็นสายส่งข้อมูลหลักในการติดต่อกับสำนักงานใหญ่
ทำให้การส่งข้อมูลการซื้อขายหลักทรัพย์จากสาขามายังสำนักงานใหญ่รวดเร็วยิ่งขึ้น
พร้อมกับเช่าวงจรสำรองเพื่อติดต่อกับสำนักงานใหญ่โดยตรงหากระบบคอมพิวเตอร์สาขาเกิดขัดข้อง
ทำให้ความเสี่ยงในเรื่องการส่งข้อมูลระหว่างสำนักงานใหญ่กับสาขาลดลง อีกทั้งบริษัทฯ
ยังมีการจัดตั้งระบบไฟฟ้าสำรองในกรณีที่เกิดเหตุไฟฟ้าขัดข้อง

นอกจากนี้ บริษัทฯ
ยังมีการทดสอบระบบคอมพิวเตอร์เป็นประจำทุกสัปดาห์ในเรื่องการทำงานของระบบโดยรวม
โดยเฉพาะอย่างยิ่งเรื่องไฟฟ้าขัดข้อง อีกทั้งยังมีพนักงานจากบริษัทเจ้าของระบบมาตรวจสอบทุก 3
เดือน โดยตั้งแต่บริษัทฯ เปิดดำเนินงานมา บริษัทฯ ยังไม่มีเหตุขัดข้องเรื่องระบบดังกล่าว

ด้วยการพัฒนาระบบเทคโนโลยีสารสนเทศอย่างต่อเนื่อง
รวมทั้งการเลือกใช้เทคโนโลยีอย่างมีประสิทธิภาพ เพื่อการบริหารจัดการ การปฏิบัติงาน
และการบริการที่ดีที่สุดให้กับลูกค้า
ทำให้ความเสี่ยงที่เกิดจากความขัดข้องของระบบคอมพิวเตอร์จึงไม่เกิดขึ้น

1.8 ความเสี่ยงจากการที่ธุรกิจหลักทรัพย์เป็นธุรกิจที่อยู่ภายใต้กฎหมายและข้อกำหนดที่เข้มงวด รวมถึงข้อผิดพลาดในการประกอบธุรกิจ ซึ่งอาจส่งผลกระทบต่อผลการดำเนินงานและฐานะการเงินของบริษัทฯ

เนื่องจากธุรกิจหลักทรัพย์เป็นธุรกิจที่อยู่ภายใต้การควบคุมของกฎหมายและหน่วยงานต่าง ๆ เช่น
สำนักงาน ก.ล.ต. และตลาดหลักทรัพย์แห่งประเทศไทย ดังนั้น บริษัทฯ
จึงอาจได้รับผลกระทบจากการกำหนด และ/หรือ การเปลี่ยนแปลงหลักเกณฑ์นโยบาย
รวมทั้งมาตรการในการกำกับดูแลธุรกิจหลักทรัพย์ของภาครัฐหรือหน่วยงานที่กำกับดูแล นอกจากนี้
บริษัทฯ ยังอาจมีความเสี่ยงจากข้อผิดพลาดในการดำเนินธุรกิจในด้านต่างๆ เช่น
ความผิดพลาดในการปฏิบัติหน้าที่ของการเป็นที่ปรึกษาทางการเงิน
การไม่ปฏิบัติตามขั้นตอนในการรับคำสั่งซื้อขายหลักทรัพย์ของเจ้าหน้าที่การตลาด เป็นต้น
ซึ่งข้อผิดพลาดดังกล่าวอาจส่งผลกระทบต่อชื่อเสียงของบริษัทฯ และ/หรือพนักงานของบริษัทฯ
ถูกสั่งพักการให้บริการดังกล่าว หรือถูกเปรียบเทียบปรับจากหน่วยงานที่กำกับดูแล
ซึ่งอาจส่งผลถึงการดำเนินงานของบริษัทฯ ในที่สุด

อย่างไรก็ตาม บริษัทฯ มีนโยบายและมีฝ่ายตรวจสอบภายในและกำกับดูแลการปฏิบัติงาน
ที่จะควบคุมและดูแลให้พนักงานทุกระดับปฏิบัติตามข้อกำหนดและหลักเกณฑ์ต่างๆ
ของหน่วยงานที่กำกับดูแลอย่างเคร่งครัด และเมื่อมีการแก้ไขข้อกำหนด และ/หรือกฎเกณฑ์ต่างๆ
บริษัทฯ จะจัดให้มีการแจ้งประกาศ
กฎเกณฑ์ให้พนักงานที่เกี่ยวข้องทุกคนได้รับทราบอย่างทั่วถึงกันให้เป็นปัจจุบันทุกครั้ง

1.9 ความเสี่ยงจากการประกอบธุรกิจซื้อขายสัญญาซื้อขายล่วงหน้า

บริษัทฯ ได้รับอนุญาตจากสำนักงาน ก.ล.ต. เมื่อวันที่ 14 ตุลาคม 2548
ให้ประกอบธุรกิจซื้อขายสัญญาซื้อขายล่วงหน้า
และได้เริ่มให้บริการเป็นตัวแทนซื้อขายสัญญาซื้อขายล่วงหน้าตั้งแต่วันที่ 17 มีนาคม 2551 และบริษัท
ตลาดอนุพันธ์ (ประเทศไทย) จำกัด (มหาชน) ได้รับบริษัทสมาชิกเพิ่มขึ้นจาก 25 รายในปี 2550
เป็น 36 รายในปี 2551 และกำลังอยู่ระหว่างการรับสมาชิกเพิ่มเติมเพื่อซื้อขายโกลด์ฟิวเจอร์สอีก
4 ราย

จากภาวะการซื้อขายสัญญาซื้อขายล่วงหน้าในปี 2551 พบว่าปริมาณการซื้อขายมีจำนวนเฉลี่ย 8,837
สัญญาต่อวัน เทียบกับ 5,219 สัญญาต่อวันในปี 2550 หรือเพิ่มขึ้นร้อยละ 69
ซึ่งเห็นว่านักลงทุนทั่วไปและนักลงทุนสถาบันในประเทศและต่างประเทศได้ให้ความสนใจเพิ่มขึ้นเป็นอย่างมาก
และตั้งแต่บริษัทฯเริ่มให้บริการเป็นตัวแทนฯ
ลูกค้าของบริษัทฯก็ได้ให้ความสนใจเปิดบัญชีซื้อขายสัญญาซื้อขายล่วงหน้า
และส่วนแบ่งตลาดของบริษัทฯก็มีแนวโน้มเพิ่มขึ้นอย่างต่อเนื่องนับตั้งแต่เริ่มให้บริการ ในปี 2551
บริษัทฯ มีรายได้ค่านายหน้าจากการซื้อขายสัญญาซื้อขายล่วงหน้า 5.51 ล้านบาท

อย่างไรก็ตาม เนื่องจากบริษัทสมาชิกที่มีจำนวนถึง 36 ราย ทำให้บริษัทฯ
ต้องมีการพัฒนาเพื่อเพิ่มประสิทธิภาพในการให้บริการ ซึ่งบริษัทฯคาดว่าภายในปี 2552 บริษัทฯ
จะมีความพร้อมที่จะให้บริการซื้อขายผ่านอินเตอร์เน็ต

เนื่องจากการซื้อขายสัญญาซื้อขายล่วงหน้าจะมีความเสี่ยงสูงจากความผันผวนของราคาและความซับซ้อนของลักษณะสินค้า
บริษัทฯ ได้มีการกำหนดการบริหารความเสี่ยงที่เข้มงวดและรัดกุม โดยได้กำหนดการวางเงินประกัน
(Margin) ให้เพียงพอก่อนส่งคำสั่งซื้อขายสัญญาซื้อขายล่วงหน้าของลูกค้าทั่วไป
และขั้นตอนการปฏิบัติงานที่ชัดเจนในการเรียกหลักประกันเพิ่มหรือการบังคับปิดฐานะ นอกจากนี้
บริษัทฯ ยังได้ดำเนินการจัดอบรมเพื่อให้ความรู้
และสร้างความเข้าใจในการให้บริการในสัญญาซื้อขายล่วงหน้าให้กับบุคลากรของบริษัทฯ
อย่างต่อเนื่อง